Elongasie is in sterrekunde die hoek tussen die Son en ’n planeet (of ’n ander voorwerp wat om die Son wentel), soos gesien vanaf die Aarde. In die illustrasie regs kan ’n voorbeeld gesien word.
’n Planeet wat nader aan die Son is as die Aarde, soos Mercurius of Venus, kan nooit ’n baie groot hoek met die Son vorm nie. ’n Planeet wat verder as die Aarde is, soos Mars, Jupiter of Saturnus, kan ten opsigte van die Son aan die ander kant van die hemelruim lê en so ’n elongasie van 180° vorm.
’n Voorwerp met ’n klein elongasie is in die algemeen moeilik om te sien vanweë die gloed van die Son. Dit kan met sonsopkoms en -ondergang asook tydens ’n sonsverduistering die beste gesien word.